Karina Adsbøl (DF), 2013-05-15:
Tak for det.
Det er jo ikke mig, der er ordfører på det her område, men da vores ordfører ikke er her i dag, har jeg lavet en tale.
Denne redegørelse handler om de tiltag, der er iværksat i regional- og landdistrikterne.
Hvordan vi så når målet og finder frem til de bedste løsninger, kan vi være uenige om.
Men vi kan gøre endnu mere for at gøre det attraktivt at bo i landdistrikterne.
Med hensyn til statslige arbejdspladser er det ikke nogen naturlov, at de skal ligge i større byer.
Faktisk er det således, at Region Hovedstaden har ikke færre end 44,3 pct. af de statslige job.
Det er en klar overrepræsentation, i forhold til hvor mange der bor i regionen.
Det er ikke nok at flytte statslige arbejdspladser, der i dag findes i hjertet af København, til Valby eller andre steder i hovedstadsområdet.
De skal fordeles i Danmarks land- og yderkommuner.
Det mener vi i Dansk Folkeparti.
Der skal også skabes bedre rammebetingelser for erhvervslivet, så der kan skabes nye private arbejdspladser.
Det gælder ikke kun i landdistrikterne, men i hele Danmark.
Der skal være styr på infrastrukturen.
Virksomheder skal kunne komme frem og tilbage med deres varer, og infrastruktur handler også om internettet.
Det skal være hurtigt og stabilt.
Sidstnævnte er faktisk noget, som både virksomhederne og danskerne går meget op i.
Bl.a. har undersøgelser vist, at 75 pct. af danskerne prioriterer en hurtig bredbåndsforbindelse højt, når de skal flytte.
Internettet er blevet en så integreret og naturlig del af mange danskeres hverdag i dag, at udsigten til sløvt og ustabilt internet virker decideret afskrækkende.
Derfor fremsatte Dansk Folkeparti også et beslutningsforslag om fradrag for etableringsomkostninger ved tilslutning til højhastighedsforbindelse.
Staten bør tage et større ansvar for landdistriktsområderne.
Sidste år på Bornholms Folkemøde var der store problemer med at få internetadgang, og det håber Dansk Folkeparti bliver løst med aftalen om bedre bredbånd til Bornholm.
Vi tænker i Dansk Folkeparti, at der kunne være forsyningspligt på internet på samme måde, som vi kender det med el.
For mange virksomheder i dag er internetadgang uundværligt, og hvis de ikke kan være sikre på, at de har konstant adgang til nettet, ja, så er der jo risiko for, at de fravælger en fremtid i provinsen og på øerne.
Der er lige lavet en ny undersøgelse af mobildækning, der viser, at der er fire steder, hvor det har været umuligt overhovedet at foretage opkald, nemlig Stevns, Bornholm, Falster samt Lystlund.
Der har der været nogle steder, som man overhovedet ikke kunne ringe op fra.
Staten bør derfor tage et større ansvar for yderområderne
... Og nu kan jeg se, at jeg har skrevet det samme to gange, så jeg springer lige videre til næste linje.
Jeg vil godt kvittere for, at boligjobordningen samt nedrivningspuljen har fundet vej tilbage som en indsats, som bestemt også kan hjælpe landdistriktsområderne, specielt hvad angår de mange ruiner og faldefærdige huse, der skæmmer området i de smukke landdistrikter.
I Dansk Folkeparti stemte vi også for flexboliger, som præciserede weekendattesterne, så helårsbeboelse kan anvendes til fritidsformål.
Vi har også flere gange gjort regeringen opmærksom på bolighajer som Låsby-Svendsen, som jo angiveligt ligefrem har sat det i system at købe og efterfølgende udleje boliger, der knap kan siges at være egnet til boliger for mennesker.
På dette område – altså når det gælder kommunernes mulighed for at indbringe sager om vedligeholdelsesmangler – er der kun blevet taget et lille bitte skridt.
I Dansk Folkeparti tror vi på, at når man i Norge kan få folk til at flytte længere ud på landet, end hvad der er fysisk muligt i Danmark, til områder, der kan være 10 grader koldere end i byzonerne, så har vi al mulig grund til at antage, at lignende tiltag kunne være en succes i Danmark.
De tiltag, som Norge har taget i disse zoner, er bl.a. nedskrivning af studiegæld, forhøjet børnebidrag, lavere topskat, fradrag på elregningen, lavere personskat.
I Dansk Folkeparti vil vi rigtig gerne være med til at gøre noget for landdistrikterne.
Ministeren skal bare kalde, så kommer vi.
Vi er villige til at indgå i at lave en landdistriktsplan og gøre det endnu bedre.
Og for at jeg ikke skal blive spurgt om, om vi har gjort noget for landdistrikterne, kan jeg sige, at jeg har en udviklingsplan her, som viser, at Dansk Folkeparti har lavet sin egen udviklingsplan for landdistrikterne.
Så ministeren skal bare kalde, så kommer vi.
Vi er villige til at indgå i en dialog, og vi er villige til at gøre det endnu bedre.